**RINKOS KONSULTACIJA**

**DĖL ELEMENTŲ SKENAVIMO ĮRANGOS PIRKIMO**

Vilniaus Gedimino technikos universitetas (toliau – VILNIUS TECH), įmonės kodas 111950243, adresas: Saulėtekio al. 11, LT-10223 Vilnius, Lietuva (toliau vadinamas – perkančioji organizacija) numato pirkti Elementų skenavimo įrangą. Detali informacija pateikiama techninėje specifikacijoje.

VILNIUS TECH vadovaujantis Lietuvos Respublikos viešųjų pirkimų įstatymo 27 str. ir siekdamas pasirengti Elementų skenavimo įrangos pirkimui, prašo nepriklausomų ekspertų, institucijų arba rinkos dalyvių (toliau – dalyviai) suteikti konsultacijas. Rinkos konsultacija skelbiama iki Pirkimo pradžios.

**Rinkos konsultacija nėra skelbimas apie Pirkimą ar išankstinis skelbimas apie Pirkimą.** Šios Rinkos konsultacijos paskelbimu dalyviai nėra kviečiami varžytis dėl Pirkimo sutarties.

Dalyvavimas rinkos konsultacijoje yra neatlygintinas, nesuteikiantis pirmenybinio statuso dalyvaujant Pirkime. Jokios išlaidos dalyviams neatlyginamos, kompensacijos nemokamos, dalyvavimas rinkos konsultacijoje neturi įtakos ir nesuteikia dalyviui prioriteto/pirmenybės viešuosiuose pirkimuose, kurie bus skelbiami ateityje, ar jų rezultatams.

Vadovaujantis Viešųjų pirkimų įstatymo 27 str. 3-4 d., rinkos konsultacijos dalyviai, nepažeidžiant visų Pirkime dalyvaujančių teisių ir konkurencijos, nepraranda teisės dalyvauti Pirkimuose.

**Rinkos konsultacijos objektas:** Elementų skenavimo įranga (rankiniai nešiojami skeneriai (3 vnt.) su programine įranga (20 licencijų) įvairaus dydžio objektams skenuoti.

**Rinkos konsultacijos tikslai:**

• tinkamai pasirengti Pirkimo procedūroms;

• informuoti potencialius tiekėjus apie planuojamą Pirkimą;

• gauti iš rinkos dalyvių konsultacijas bei pasiūlymus dėl Pirkimo dokumentų;

• išsiaiškinti įvairius su Pirkimo objektu susijusius klausimus.

**Rinkos konsultacija** vykdoma Centrinės viešųjų pirkimų informacinės sistemos (toliau – CVP IS) priemonėmis Viešųjų pirkimų tarnybos nustatyta tvarka.

**Rinkos konsultacija yra vykdoma 1 (vieno) etapo procedūra**, t. y. VILNIUS TECH kviečia rinkos dalyvius raštu atsakyti į VILNIUS TECH parengtą klausimyną (1 lentelė) iki VILNIUS TECH nustatyto termino **pateikti CVP IS priemonėmis skiltyje „Tiekėjų atsakymai“.**

Terminas užpildyti ir pateikti atsakymus į VILNIUS TECH klausimyną – **2025 m. vasario 10 d. 9:00 val.** Lietuvos laiku. VILNIUS TECH priims ir vertins tik tuos dalyvių atsakymus į klausimyną, kurie bus pateikti iki nustatyto termino pabaigos CVP IS priemonėmis.

**Prašome trumpai pateikti informaciją šiais aspektais:**

**1 lentelė. Klausimynas.**

|  |  |  |
| --- | --- | --- |
| **Eil. Nr.** | **Klausimas** | **Rinkos dalyvio atsakymas/pastaba/ pasiūlymas** |
|  | Ar techninė specifikacija pakankamai išsami, konkreti ir aiški, ar joje yra visa informacija, reikalinga tinkamam pasiūlymo parengimui bei deklaruojamų tikslų pasiekimui? Kokias sąlygas turėtume papildomai įtraukti į techninę specifikaciją, arba kurių reikėtų atsisakyti? Pateikite argumentuotas pastabas ir pasiūlymus techninei specifikacijai. |  |
|  | Ar techninėje specifikacijoje, tiekėjų manymu, yra reikalavimų, kurie riboja konkurenciją, yra sunkiai įgyvendinami? |  |
|  | Nurodykite, kokia būtų bendra elementų skenavimo įrangos komplekto kaina Eur be PVM. |  |
|  | Kokios esminės ir svarbiausios sutarties sąlygos Jums yra aktualios, kad norėtumėte ir galėtumėte dalyvauti šiame Pirkime? |  |
|  | Ar planuojate dalyvauti šiame pirkime? Jei ne, prašome nurodyti kodėl? |  |
|  | Jei turite kitų pastabų ar pasiūlymų dėl paskelbtų dokumentų (pasiūlymo formos, sutarties Specialiosios dalies), nurodykite juos. |  |
|  | Perkančioji organizacija nori vykdyti žaliąjį viešąjį pirkimą vadovaujantis Lietuvos Respublikos aplinkos ministro 2011 m. birželio 28 d. įsakymo Nr. D1-508 „Dėl Produktų, kurių viešiesiems pirkimams taikytini aplinkos apsaugos kriterijai, sąrašų, Aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdami prekes, paslaugas ar darbus, taikymo tvarkos aprašo patvirtinimo“ (toliau – Aprašas) pagal Aplinkos apsaugos kriterijų, kuriuos perkančiosios organizacijos ir perkantieji subjektai turi taikyti pirkdamos prekes, paslaugas ar darbus, taikymo tvarkos aprašo II skyriaus 4 punktą, **todėl prašome nurodyti, kokius aplinkos apsaugos reikalavimus galima būtų taikyti jūsų siūlomai Įrangai.**  Pvz., ar perkamų prekių(skenerių) sudedamosios dalys yra lengvai pataisomos, pakeičiamos; ar perkama Prekė, virtusi atliekomis, gali būti lengvai išardoma ir jos dalys gali būti perdirbamos? Jeigu „Taip“, kokie gamintojo dokumentai galėtų patvirtinti šiuos reikalavimus. |  |

Rinkos konsultacijoje (atsakymų į klausimyną) VILNIUS TECH gauti duomenys gali būti paskelbti CVP IS (išskyrus preliminarią įrangos kainą (**Pažymima, kad pateikta kaina nelaikytina pasiūlymu ir bus naudojama tik rinkos tyrimo tikslais, siekiant tinkamai pasirengti būsimam pirkimui),** taip pat sąžiningos konkurencijos užtikrinimo tikslais duomenys apie rinkos konsultacijoje dalyvavusius subjektus bei šių subjektų rinkos konsultacijų metu pateikta komercinė (gamybinė) paslaptis (Civilinio kodekso 1.116 str., Viešųjų pirkimų įstatymo 20 str.) nebus viešinama).

**Rinkos dalyviai konsultacijų su VILNIUS TECH metu teikdami atitinkamus duomenis bei informaciją turi aiškiai pažymėti, kurią informaciją laiko konfidencialia dėl jos komercinės (gamybinės) paslapties.** Pažymima, kad rinkos konsultacijos klausimyne nurodyta informacija negali būti laikoma konfidencialia informacija, jei pateikimo metu nėra pateikiamas specifinis technologinis sprendimas ar atskleidžiama informacija, turinti dalyviui komercinę vertę.

PRIDEDAMA.

1. Techninė specifikacija (projektas).
2. Pasiūlymo forma.
3. Pirkimo sutarties projektas (Bendroji ir Specialioji dalys).